|  |  |
| --- | --- |
|  |  |
| Til høringsparterne på vedlagte høringsliste | 4. juli 2024 |

# Høring over udkast til forslag til lov om ændring af lov om luftfart og ophævelse af lov om forlængelse af Danmarks deltagelse i det skandinaviske luftfartssamarbejde (Ændring af safety-afgiften og bemyndigelser til at fastsætte regler om luftfartøjers luftdygtighed og mærkning, præcisering af bestemmelser vedrørende EU-borgere og EU-virksomheders registrering af luftfartøjer i Danmark m.v.)

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

I lovudkastet indgår i det væsentlige følgende ændringer:  
Med lovforslaget foreslås, at der i kølvandet på covid-19-pandemien igen skabes balance mellem udgifterne til tilsyn på luftfartsområdet og indtægterne til dækning heraf via safety-afgiftsordningen. Safety-afgiften udgør pr. 1. januar 2025 6 kr. pr. passager, der befordres fra en dansk lufthavn. Med lovforslaget hæves satsen til 8 kr. pr. 1. januar 2025, og der foreslås en gradvis forøgelse af safety-afgiftssatsen frem mod 1. januar 2028 til 14 kr. pr. passager. Forslaget understøtter det oprindelige formål om, at safety-afgiftsordningen skal finansiere det samlede tilsyn på luftfartsområdet. Desuden foreslås den nugældende reguleringsmekanisme for safety-afgiften ophævet, og at afgiften i stedet fremover omfattes af løbende PL-regulering.

Foruden en ændring af safety-afgiften foreslås en række ændringer af teknisk karakter i luftfartsloven. Der foreslås således at fastsætte bestemmelser om transportministerens beføjelser for så vidt angår fastsættelse af regler vedrørende luftfartøjers luftdygtighed og mærkning. Ministerens beføjelser til at fastsætte regler vedrørende luftfartøjers luftdygtighed og mærkning er i dag baseret på en generel bemyndigelseshjemmel, og det foreslås med lovforslaget at indsætte særskilte bemyndigelseshjemler til dette for at skabe større gennemsigtighed og klarhed i forhold til rækkevidden af ministerens bemyndigelser på disse områder.

Endvidere foreslås det at præcisere bestemmelserne om registrering af luftfartøjer i Nationalitetsregisteret (registeret over danske luftfartøjer). Luftfartsloven indeholder i dag en bestemmelse om, at EU- og EØS-statsborgere og EU- og EØS-selskaber (juridiske personer) kan få et luftfartøj registret i Danmark, når disse er omfattet af den Europæiske Unions regler. Det følger af bemærkningerne til det bagvedliggende lovforslag, at det er en forudsætning for registreringen i Danmark, at der er en tilknytning til Danmark i kraft af EU-reglerne om arbejdskraftens frie bevægelighed, etableringsretten eller retten til fri udveksling af tjenesteydelser. For at skabe klarhed over dette tilknytningskrav foreslås kravet indskrevet eksplicit i luftfartslovens ordlyd. Reglerne om Nationalitetsregistret foreslås også ændret med henblik på at tage højde for, at luftfartøjer af særlig beskaffenhed i dag ikke registreres i Nationalitetsregistret, men i særskilte registre. Det bør i den forbindelse fremgå direkte af lovens ordlyd, at også disse luftfartøjer af særlig beskaffenhed er af dansk nationalitet på lige fod med de luftfartøjer, der registreres i Nationalitetsregistret. Endvidere foreslås en række mindre ændringer af luftfartsloven med henblik på at opdatere og fremtidssikre luftfartslovens ordlyd.

Afslutningsvis foreslås luftfartslovens territorialbestemmelse ændret for så vidt angår Grønland, således at loven formelt set altid vil skulle sættes i kraft ved anordninger i Grønland i overensstemmelse med praksis efter selvstyrelovens ikrafttræden. Denne ændring muliggør desuden en række ændringer af luftfartsloven, som den gælder for Grønland, således at bl.a. strafbestemmelserne kan opdateres.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Transportministeriet skal venligst bede om eventuelle bemærkninger

**senest torsdag den 22. august 2024.**

Høringssvar bedes sendt til [sri@trm.dk](mailto:sri@trm.dk) og [trm@trm.dk](mailto:trm@trm.dk).

Spørgsmål vedrørende høringen kan stilles til Simone Ritter på mail sri@trm.dk og telefon 72 26 70 51.

Med venlig hilsen

Simone Ritter  
Chefkonsulent